Index - Külföld - Hároméves ostrom után evakuáltak két síita települést Szíriában
Befejeződött a kormány és a lázadók közti megállapodás értelmében csütörtökön megkezdett evakuálás a Szíria északnyugati részén fekvő, a lázadók által körülzárt Fúa és Kefraja síita településekről – írja az MTI.
Az al-Kaida nemzetközi terrorszervezethez köthető csoport és a damaszkuszi kormány között létrejött egyezség értelmében a lakosok távozásáért cserébe 1500 ellenzéki foglyot kellett szabadon engedni, megfigyelők szerint pedig a felek teljesítették az egyezségben foglaltakat,
a távozókat szállító buszok átlépték a régió határát,
ezzel egy időben pedig több száz ellenzéki foglyot szabadon engedtek.
Ez utóbbival kapcsolatban azért voltak félreértések a nap folyamán, az ellenzékiek amiatt tettek panaszt, hogy olyan embereket is szabadon engedtek, akiket a damaszkuszi rendszer nemrégiben ejtett foglyul, és nem voltak a Hajat Tahrír as-Sám szélsőséges szervezet tagjai, ezért néhány buszt fel is tartóztattak a tartomány határán, de végül megoldódott a dolog.
A megállapodás egyébként a Bassár el-Aszad szíriai elnökkel szövetséges Oroszország, valamint a szíriai ellenzék támogatójának tekintett Törökország közvetítésével jött létre, a két településen élő mintegy hétezer, többségében síita és a damaszkuszi kormányhoz hű fegyveres három évig élt a felkelők ostroma alatt.